钦定古今图书集成/历象汇编/庶征典/第160卷 > 《管窥辑要》 > 《丹甑赋》史翙
## 钦定古今图书集成/历象汇编/庶征典/第160卷 > 《管窥辑要》 > 《丹甑赋》史翙

皇矣上帝，临下有则。元德升闻，荣问充塞。三光明而
品物昭报，四气序而𥟖人不忒。虽休勿休，惟静惟默。
伟夫自然之丹甑，方作瑞于明德；应皇运而无疆，报
时丰于有国。其业可大，其功可久。既申命以自天，类
有孚而盈缶。循环外映，爰假象以为名；濩落内虚，信
当无而入有。明夫既耨既获，表此不稂不莠。将有开
而必先，固兹器之可守。天应灵贶，人期至丰。不汲而
满，将宝鼎而齐列；不炊而沸，与温泉而比崇。异钧陶
之有作，符造化之为功。千箱以之而发咏，万姓无嗟
乎屡空。且夫人为国本，食乃人天。朝有代耕之秩，野
多击壤之贤。岂不以休征毕至，瑞应无边？正色斯呈，
以明于圣感；天资可尚，是表其丰年。影亭亭于瑞日，
光泛泛于祥烟。九功咸序，八政攸先。超三皇而轶五
帝，尚何足夫比肩。